Кавказ Ищхъэрэм зегъэужьынымкIэ куэд яхузэфIэкIынущ
Президент программэм тету еджахэм я ассоциацэхэм я «Кавказ Ищхъэрэ» консорциумым хэтхэм я зэIущIэ иджыблагъэ Домбей къыщызэригъэпэщащ абыхэм я лэжьэгъу GIZ нэмыцэ зэгухьэныгъэм. А зэIущIэм хэтащ Кисловодск къалэм конференцэ, Налшык къалэм «ХьэщIагъэ зыхэлъ Кавказ» фестиваль щегъэкIуэкIынымкIэ жэрдэмщIакIуэ гупхэмрэ къызэгъэпэщакIуэ комитетхэмрэ хэтхэр.
Къэбэрдей-Балъкъэрым щыщу абы щыIащ УнафэщI кадрхэр гъэхьэзырынымкIэ щIыналъэ комиссэм жэуап зыхь и секретарь Щоджэн Заирэтрэ Президент программэм тету еджахэм я «Альп» ассоциацэм и президент Щад Залинэрэ. ЗэIущIэм щытепсэлъыхьащ консорциумым иужьрей илъэситIым зэфIигъэкIахэм, апхуэдэу 2013 гъэм къапэщыт къалэн нэхъыщхьэхэм.
GIZ зэгухьэныгъэм Москва дэт и проект бюром и унафэщI Богданов Владимиррэ эксперт Сучковэ Аннэрэ консорциумым и Iуэху зыIутхэм кIэщIу тепсэлъыхьри, зэIущIэм хэтахэм я пащхьэ къралъхьащ лэжьакIуэ гупхэм къапэщыт Iуэху нэхъыщхьэхэр. Щапхъэ пыухыкIахэр къагъэлъагъуэурэ, абыхэм зэпкърахащ Кисловодск щекIуэкIыну конференцымрэ Налшык къыщызэрагъэпэщыну «ХьэщIагъэ зыхэлъ Кавказ» фестивалымрэ зэрызыхуагъэхьэзырыну, зэрырагъэкIуэкIыну щIыкIэм.
ЕтIуанэ махуэм зэIущIэм хэтахэр секцэ щхьэхуэхэм щылэжьащ.
ЗэIущIэм кърикIуахэм я гугъу щищIым Щоджэн Заирэт къыхигъэщхьэхукIащ «консорциумым и лэжьыгъэр зэгъэуIунымрэ Кавказ Ищхъэрэ федеральнэ округыр унафэщI лэжьакIуэ хъуну IэщIагъэлIхэмкIэ къызэрызэгъэпэщар къэпщытэнымкIэ» абы мыхьэнэшхуэ зэриIэр. «Ди дежкIэ Iуэху нэхъыщхьэр апхуэдэ зэIущIэхэм ди щIыналъэм и цIэр фIыкIэ зэрагъэIурщ, абы и лъэныкъуэкIэ Президент программэм тету еджахэм дяпэкIи куэд зэралэжьыфынурщ», — жиIащ абы.
Мы консорциумыр 2012 гъэм и гъатхэпэ мазэм къызэрагъэпэщащ, Кавказ Ищхъэрэ щIыналъэм зегъэужьыным къарурэ зэману яIэ псори езыхьэлIэ цIыхухэмрэ организацэхэмрэ зыщIагъэкъуэн мурадкIэ. Абы хыхьащ Дагъыстэным, Къэбэрдей-Балъкъэрым, Къэрэшей-Шэрджэсым, Осетие Ищхъэрэ-Аланием, Ставрополь крайм я щIыналъэ жылагъуэ зэгухьэныгъэхэр.
Къэрэщей Элеонорэ.
